joo, do i a mim arbetsplatz no nid würklich viel ztue han schriibi halt wieder mol en blog :) nei, im moment hani würklich nid soo viel zschaffe, min chef isch ebe im moment im spitol und chunnt ersch in ca. 5 täg wieder und drum hani echt nid gad viel arbet. aber i nütze die ziit notürlich sinnvoll (so  kennt me mi jo...) und lerne flissig japanisch. im moment bini gad hiragana am üebe, dasch eini vo 3 schrifte. sie hend katakana, dasch die für usländischi wörter, zum biispiel min name schribt me in katakana, oder marke wie windows, cocacola etc. eifach alles fremdsprochige. und denn hends no hiragana und kanji. hiragana bestoht us 50 zeiche, alles silbe, zum biispiel ka, me, su, ro usw. die bini ebe jetzt am lerne und sgoht eigentlich scho nid schlecht (lese chli besser als schriibe)..und kanji sind dän  ebe die komplizierte zeiche wo me jo kennt, wo jedes e eigeni bedütig het, aber mängmol au glich nid, will es anders nebedzuestoht und dän wechslets und so wiiter...halt recht kompliziert :) i halt mi im moment eifach mol dra zum paar wörtli lerne (und s'in hiragana schriibe), alles andere isch es endloses unterfange.  bim schaffe laufts eigentlich recht guet (abgseh devo dasi kei arbet han...), es isch im prinzip ziemlich sglich wie i dä schwiz, obwohl notürlich scho paar sache andersch sind. eis isch,  dass jede morge am 5 vor halb 9ni e ohrebetäubends signal dur dä rum dröhnt und sich dän alli uf dä wäg mached zum putzlappe go hole. dän wird mol alles aständig abgwüscht und wenn me sin pult erledigt het isch es obligatorisch zum au dä vo sim gegenüber abzwüsche (nocher goht alles wieder brav an darbet).. am nomittag isch amel vom 10 vor 3 bis am 3 pause und dän chasch sicher si, das jede tag irgend es anders gschenkli uf allne pult liit :) (mol sinds zückerli, mol waffle, mol chüechli...) notürlich  weiss me nie vo wäm, aber alli freued sich sehr drüber.. dmitarbeiter sind alli sehr fründlich, obwohl di meiste nid so guet englisch chönd (meistens sinds au eifach zschüch zum rede), sinds sehr hilfsbereit und probiered dsache au mit bitz unbeholfene wort zerchläre. i han es riese glück gha und han min pult nebed de kaoru übercho. sie redet sehr guet englisch, isch au scho paar mol in englisch-sprechende länder in dä ferie gsi und isch also seehr nett. am samstig machemer dän zäme chli osaka unsicher :)  mit dä familie hanis immer no sehr guet, am sunntig gömer dän d'burg vo osaka go aluege. sie liebed traditionelli japanischi sache, sehr zu mim vorteil, do i so en recht guet iblick in di japanisch kultur überchume, und mier hend dän au scho origami (faltkunst) und ikebana (blumensteckkunst) usprobiert. bi Origami chame usme chliine quadrat diversi tierli und figürli falte, zum biispiel storch, müsli, reh, huet usw. das het mier recht spass gmacht und dä storch chani jetzt au eingermasse uswendig :)  Ikebana hingege hani um ehrlich z'si todlangwiilig gfunde.. do het me 5 blueme und alli müend in me bestimmte winkel zunenand und zu de vase uf sones nagelbrett gsteckt werde. mini gastmueter und mini gastschwöster schwöred glaub druf... sie hend tatsächlich e gschlageni stund lang drum ume diskutiert, öb jetzt di eint blueme chli me rechts oder chli me links anechunnt, und öb me sie no chli me abebüge mües oder eifach no chli chürzer mache...also dasch dän gar nüt für mi gsi (am schluss hets nid mol  bsunders schön usgseh...) aber jo, wenns ihne spass macht :)  soo, das wärs dän für dä moment wieder, i hoffe ier sind all wohlauf (und gnüssen das guete schwiizer-brot ;)...me isst jo do nur so was toast-ähnlichs wo irgendwie verschwindet sobald mes im mul het...hmjo, lecker isches nid) und i meld mi bald wieder!  takusanno aiwokomete (alles liebi)  nadine